**Informatívna správa k novela zákona č. 8/2009 Z. z. o cestnej premávke (parkovanie na chodníku)**

Prijatá novela zákona č. 8/2009 Z. z. o cestnej premávke priniesla niekoľko zmien a úprav, z ktorých najdôležitejšou je zákaz státia na chodníkoch, okrem vyznačených parkovacích miest. Pre správcov ciest teda prichádza do úvahy vyznačiť čiastočné parkovanie na chodníku v miestach, kde to povoľujú všeobecne záväzné predpisy. Zamestnanci Mestskej časti Košice-Sídlisko KVP sa touto problematikou podrobne zaoberali a dospeli k záveru, že na našom sídlisku **nie je taká lokalita**, kde by sa jednoduchým spôsobom (vodorovným a zvislým dopravným značením) mohol tento problém vyriešiť. Evidujeme iba dve lokality, ktoré prichádzajú do úvahy:

1. **Chodník na ul. Stierova**, ktorý vedie pozdĺž areálu ZŠ Drabova, kde nám dnes nelegálne parkuje cca 20 vozidiel. Vzhľadom ku skutočnosti, že v zmysle spomínaného zákona je **jazda motorovým vozidlom po chodníku zakázaná**, vyznačenie parkovacích miest na tomto chodníku by bolo v rozpore so zákonom. Aby sme vyšli v ústrety občanom a nahradili **nelegálne** parkovacie miesta na predmetnom chodníku, začali sme ešte v roku 2022 pracovať na projektovej dokumentácii nového parkoviska na ul. Stierova, kde by mohlo vzniknúť cca 35 nových parkovacích miest (príloha č. 1). Projekt je v štádiu administratívneho procesu získania stavebného povolenia.
2. **Čiastočné státie na chodníku na ul. Zombova** za účelom vytvorenia „nelegálneho“ parkovania v strede ulice, kde nám dnes parkuje cca 25 vozidiel. Tu sme už v roku 2021 realizovali projekt rozšírenia parkovacích miest v južnej časti ul. Zombova, kde vzniklo cca 58 nových parkovacích miest a aj napriek tomu sa problém s parkovaním v strede ulice nevyriešil. Jednoduché vyznačenie súčasného stavu (čiastočné parkovanie na chodníku) neprichádza do úvahy, pretože šírkové pomery ul. Zombovej s priľahlými kolmými parkoviskami a chodníkmi v zmysle platných noriem nedovoľujú kombináciu dvoch kolmých parkovísk s pozdĺžnym parkovaním v strede vozovky (na takéto parkovanie norma určuje minimálne 21,2m – v najširšom bode ulice Zombovej máme k dispozícii 20 m). V roku 2023 sme teda pristúpili k návrhu preriešenia parkovania v severnej časti ul. Zombovej s nutnými stavebnými úpravami a posudzovali sme niekoľko alternatív:
3. **V súčasnosti** je v danej lokalite **138** parkovacích miest a "načierno" v strede parkuje cca **25** áut (výkres „súčasný stav). Riešenie so **šikmým** parkovaním po oboch stranách cesty a v strede sa ukázalo ako neefektívne, nakoľko po legalizácii stredných parkovacích miest by sme dosiahli spolu len **138** parkovacích miest, teda nepribudne **žiadne** parkovacie miesto (príloha č. 2).
4. **Návrh kolmého parkovania** so stredovým pozdĺžnym státím s tým, že parkovanie je na dĺžku 5,00 m, východ z kolmého parkovania je minimálne - teda 4,50 m, v strede 2,20 m parkovanie, opäť 4,50 m východ z kolmého parkovania dl. 5,00 m. Využitý je celý chodník z východnej strany + 0,50 m na osadenie nového obrubníka do zelene. Zo západnej strany je chodník navrhnutý tak, aby ostala priechodná šírka 2,50 m (príloha č. 3). Počet parkovacích miest by bol v tomto návrhu nasledovný: **153 PM - teda pribudne 15 PM** pri dĺžke parkovacích miest v strede vozovky 6,50 m. Vzhľadom ku skutočnosti, že toto riešenie predpokladá úplné zrušenie chodníka na východnej strane ulice, musel by sa navrhnúť náhradný nový chodník. Náklady na výstavbu by však boli neefektívne vzhľadom na počet parkovacích miest, ktoré by sme získali.
5. Po konzultácii so špecialistom pre dopravné stavby vznikol ešte návrh využiť celú šírku aj druhého chodníka a docieliť tak šírku komunikácie a parkoviska na 25,00 m, čím by sa vytvorilo ešte viac parkovacích miest (teda **5,00 m** **kolmé parkovanie na západnej a východnej strane ulice, ako aj kolmé státie v strede cesty**). Toto riešenie zároveň predpokladá postaviť nový chodník v západnej časti ul. Zombovej cez predzáhradky (tu môže nastať problém s existenciou podzemných inžinierskych sietí). Vytvorilo by sa tak cca 205 PM. Realizácii tohto riešenia musí predchádzať konanie o územnom rozhodnutí a následne stavebné konanie na špeciálnom stavebnom úrade pre miestne a účelové cesty.

Čiastočné státie na chodníku evidujeme aj pred bytovými domami na ul. Čordákovej č. 37, 39 (6 parkovacích miest), kde je dodržaná prechodová šírka 1,5 m. V tomto úseku budeme obnovovať vodorovné dopravné značenie v termíne od 27.09.2023.

Spracovali:

Ing. Jaromil Čop

Ing. Jarmila Balážová, PhD.

oddelenie výstavby a majetku